b'\n_START_ARTICLE_\nStjepan Debeljak Bil\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 19. kolovoza 1908. godine u selu Ferdinandovcu, kraj \xc4\x90ur\xc4\x91evca. Strojobravarski zanat zavr\xc5\xa1io je u rodnom mjestu 1925. godine, a zatim se zaposlio u Lo\xc5\xbeionici Jugoslavenskih dr\xc5\xbeavnih \xc5\xbeeljeznica u Zagrebu, gdje je sudjelovao u revolucionarnom radni\xc4\x8dkom pokretu. \xc4\x8clan Komunisti\xc4\x8dke partije Jugoslavije postao je u listopadu 1932. godine. Zbog revolucionarnog rada, jugoslavenska policija ga je \xc4\x8desto hapsila i proganjala._NEWLINE_Narodnooslobodila\xc4\x8dkom pokretu priklju\xc4\x8dio se 1941. godine. Bio je sekretar (tajnik) Kotarskog komiteta KP Hrvatske u Dvoru na Uni, \xc4\x8dlan Okru\xc5\xbenog komiteta KPH za Baranju, sekretar OK KPH za Bjelovar, \xc4\x8dlan OK KPH za zagreba\xc4\x8dku oblast, rukovoditelj politi\xc4\x8dkog odjela Tre\xc4\x87e vojvo\xc4\x91anske udarne brigade i ostalo._NEWLINE_Poslije rata bio je rukovoditelj kadrovskog odsjeka Centralnog komiteta Komunisti\xc4\x8dke partije Hrvatske, sekretar Sabora SR Hrvatske, \xc4\x8dlan Predsjedni\xc5\xa1tva Socijalisti\xc4\x8dkog saveza radnog naroda Hrvatske, poslanik u Saboru SR Hrvatske i poslanik u Saveznoj skup\xc5\xa1tini Jugoslavije._NEWLINE_Umro je 23. studenog 1968. godine u Zagrebu. Sahranjen je u Grobnici narodnih heroja na zagreba\xc4\x8dkom groblju Mirogoju.\n_START_SECTION_\nOdlikovanja\n_START_PARAGRAPH_\nNositelj je Partizanske spomenice 1941., Ordena narodnog oslobo\xc4\x91enja i drugih jugoslavenskih odlikovanja. Ordenom narodnog heroja odlikovan je 27. studenog 1953. godine.'